แห่เช็กบัญชีดำลูกหนี้ครึ่งปีร่วม10ล้านราย
ครึ่งปีแรกแห่ตรวจเครดิตบูโรเกือบ 10 ล้านรายการ
18 ก.ค. 2555

ครึ่งปีแรกแห่ตรวจเครดิตบูโรเกือบ 10 ล้านรายการ 
นายสุรพล โอภาสเสถียร ผู้จัดการใหญ่ บริษัทข้อมูลเครดิตแห่งชาติ (เครดิตบูโร) เปิดเผยว่า ในรอบครึ่งปีแรกมีสถาบันการเงินที่เป็นสมาชิกเข้ามาสืบค้นข้อมูลเครดิตบูโรของประชาชนที่เป็นลูกค้าเพื่อการวิเคราะห์สินเชื่อและออกบัตรเครดิตเกือบ 9.83 ล้านรายการ หรือเฉลี่ยเดือนละ 1.6 ล้านรายการ 
ทั้งนี้ คาดว่าทั้งปีจะยื่นขอตรวจสอบประวัติการเงิน 20-21 ล้านรายการ สูงกว่าปี 2554 ที่มีการยื่นขอดูประวัติการเงิน 19 ล้านรายการ 
“การยื่นขอตรวจสอบประวัติการเงินมากขึ้น ไม่ได้หมายความว่าเศรษฐกิจดีขึ้น” นายสุรพล กล่าว
สำหรับเครคิตบูโรมีสมาชิกจำนวน 78 ราย มีจำนวนบัญชีสินเชื่อรวม 67.14 ล้านบัญชีเพิ่มจากสิ้นปี 2554 ประมาณ 3 ล้านบัญชี คิดเป็นมูลค่าสินเชื่อ 6-7 ล้านล้านบาท 
“เดือน มิ.ย.นี้ สิ้นสุดการยืดระยะเวลาการผ่อนปรนการชำระหนี้ให้กับลูกหนี้น้ำท่วม ดังนั้นลูกหนี้จะต้องเริ่มกลับมาชำระหนี้ให้กับเจ้าหนี้ตั้งแต่เดือน ก.ค.นี้เป็นต้นไป จึงมีความเป็นห่วงว่ารายจ่ายที่สูงขึ้นอาจทำให้รายได้ของลูกหนี้ไม่พอกับรายจ่าย ซึ่งจะทำให้เกิดปัญหาหนี้เสียเพิ่มขึ้น” นายสุรพล กล่าว